b"\n_START_ARTICLE_\nKalligrafi\n_START_PARAGRAPH_\nKalligrafi (fra gresk \xce\xba\xce\xb1\xce\xbb\xcf\x8c\xcf\x82 (kalos), \xc2\xabskj\xc3\xb8nn\xc2\xbb og \xce\xb3\xcf\x81\xce\xac\xcf\x86\xce\xb5\xce\xb9\xce\xbd (graphein), \xc2\xabskrive\xc2\xbb) er skj\xc3\xb8nnskrift, kunsten \xc3\xa5 skrive vakkert, skrivning som kunst.\n_START_SECTION_\n\xc3\x98stasiatisk kalligrafi\n_START_PARAGRAPH_\nI kinesisk og japansk kunst har kalligrafien hatt en sterk stilling i rundt to tusen \xc3\xa5r. I Kina har man bedrevet kalligrafi helt siden man begynte med myke pensler under Han-dynastiet. I dette kulturomr\xc3\xa5de betyr kalligrafi vanligvis penselskrift, selv om man n\xc3\xa5  ogs\xc3\xa5 kunne tale om \xc2\xabkalligrafi med penn\xc2\xbb. Kalligrafi var i det gamle Kina en av \xc2\xabde fire kunster\xc2\xbb, og kunsten har fortsatt en meget h\xc3\xb8y status.\n_START_SECTION_\nArabisk kalligrafi\n_START_PARAGRAPH_\nDen islamske kunstens bildeforbud f\xc3\xb8rte til at kunsterne kompenserte med dekorativt utf\xc3\xb8rte koransitat, og kalligrafien har en lang og ubrutt tradisjon._NEWLINE_Arabisk kalligrafi har sitt utspring i \xc3\xb8nsket om \xc3\xa5 gi Guds ord den skj\xc3\xb8nnest mulige jordiske form; og kalligrafien har utviklet seg sammen med arkitekturen til \xc3\xa5 bli den mest betydningsfulle kunstart i islams verden._NEWLINE_Kalligrafi finner man f\xc3\xb8lgelig f\xc3\xb8rst i koranh\xc3\xa5ndskrifter og p\xc3\xa5 religi\xc3\xb8se bygningsverk (Guds navn, Muhammeds og de fire f\xc3\xb8rste kalifers navn, koransitater), og dernest i andre h\xc3\xa5ndskrifter som utsmykning av s\xc3\xa6rlig tittelblad og kapiteloverskrifter, etter hvert ogs\xc3\xa5 til \xc3\xa5 gi poetiske tekster visuell uttrykkskraft. I moderne tid dyrkes kalligrafi ogs\xc3\xa5 av sufier som meditativ disiplin og av kunstmalere som en form for abstraksjoner.\n_START_SECTION_\nEuropeisk kalligrafi\n_START_PARAGRAPH_\nI Vesten anvendes prim\xc3\xa6rt et bredkantet skriveredskap, og dette redskapet bidro til \xc3\xa5 utforme og prege vestlig skrift fra romernes tid (100-tallet) til oppfinnelsen av boktrykkerkunsten p\xc3\xa5 1400-tallet. I renessansen var litera antica (antikvaskriften) f\xc3\xb8rst en h\xc3\xa5ndskreven bokstavform som s\xc3\xa5 ble utgangspunktet for bokskriften. Denne bokstavformen er fremdeles anvendt i b\xc3\xb8ker og til kontinuerlige tekstmengder. I 1906 bidro Edward Johnston til en renessanse for vestlig kalligrafi, blant annet med sin bok '\xe2\x80\x98Writing, Illuminating and Lettering'\xe2\x80\x99. I dag er kalligrafi en selvstendig kunstform, og en viktig \xc3\xb8velse for typedesignere samt et h\xc3\xa5ndverk i seg."